সন্ধ্যায় খোলা বারান্দায় বসে গল্প জুড়লাম দিলিপজির সাথে। জানা গেল সিলারী নামে একপ্রকার বিরুৎ আশেপাশের জঙ্গলে প্রচুর পাওয়া যেত।এখানকার লোকজন সবজি হিসাবে খেত।এই শাক থেকেই এই গ্রামের নাম। গ্রামে কিছু বছর আগেও নাকি মাঝে মাঝেই চিতার আবির্ভাব হোতো। শুনলাম তাঁর নিজের চিতা দর্শনের ঘটনা। এরপর এল গান গাওয়ার পালা।দিলিপজি,ভাবি,ডোমা রাই,আঞ্জু ভাবি মানে রান্নায় যোগ দিতে আসা পাশেরবাড়ির ভদ্রমহিলা সবাই রান্না করতে করতে আসরে যোগ দিল। home stay তে আর কোন guest ছিলনা।তাই এই সন্ধ্যায় এই পাহাড়ি মানুষগুলো কে একেবারে তাদের মত করে পাওয়া গেল ।নেপালি আর বাংলা গানে আসর জমে উঠলো।কিছু গান আমরা বুঝলাম না আর কিছু গান ওরা বুঝল না। কিন্তু সবাই আনন্দ পেলাম।রাতে দেশী মুরগির ঝোল আর রুটি আর পরিপাটি করে জম্পেশ ঘুম। ভোরবেলা উঠে ছুটলাম ১ কিমি দূরে রামিতে view point কাঞ্চনজঙ্ঘায় সূর্যোদয় দেখতে।অসম্ভব মেঘলা আবহাওয়া।সেই সাথে ঘন কুয়াশা। সূর্যদেব দেখা দিলেন না। কিন্তু প্রভাতের নরম আলোয় রুপোলি ফিতের মতো তিস্তা আমাদের রোমাঞ্চিত করে তুললো।পাহাড়ের ঢাল বরাবর লালচে সিঙ্কোনার চাষ হচ্ছে। চারদিকে সবুজ আর সবুজ। সে এক অদ্ভুত রঙের মেলা।